b'\n_START_ARTICLE_\nNamibia\n_START_SECTION_\nSejarah\n_START_PARAGRAPH_\nTanah-tanah kering Namibia telah didiami oleh manusia sejak awal lagi oleh puak-puak Bushmen, Damara, serta Namaqua, dan sejak abad ke-14, oleh orang-orang Bantu dengan pengembangan mereka. Kawasan ini tidak dijelajahi secara meluas oleh orang-orang Eropah sehingga abad ke-19, ketika tanah itu dikuasai oleh Jerman sebagai Afrika Barat Daya \xe2\x80\x94 selain daripada Teluk Walvis yang dikuasai oleh British. Afrika Selatan menduduki tanah jajahan ini semasa Perang Dunia I dan mentadbirkannya sebagai sebuah wilayah mandat Liga Bangsa-bangsa sehingga selepas Perang Dunia II, apabila Afrika Selatan merampas wilayah itu tanpa pengiktirafan antarabangsa._NEWLINE_Pada tahun 1966, kumpulan gerila Pertubuhan Rakyat Afrika Barat Daya (SWAPO) yang bersifat Marxisme melancarkan perang kemerdekaan, tetapi tidaklah sehingga 1988 bahawa Afrika Selatan bersetuju untuk menamatkan pentadbirannya di Namibia, menurut rancangan keamanan Pertubuhan Bangsa-Bangsa Bersatu untuk seluruh wilayah itu. Kemerdekaan dicapai pada tahun 1990, dan Teluk Walvis diserahkan kepada Namibia pada tahun 1994.\n_START_SECTION_\nGeografi\n_START_PARAGRAPH_\nPandangan darat Namibia terdiri terutamanya daripada tanah tinggi tengah. Titik tertingginya ialah Brandberg, dengan ketinggian 2,606 meter (8,550\xc2\xa0kaki). Penara tengahnya menganjur dari utara ke selatan, dan disempadankan oleh Gurun Namib dan dataran pantai di barat, Sungai Orange di selatan, dan Gurun Kalahari di timur._NEWLINE_Jalur tanah di timur laut yang dikenali sebagai Jalur Caprivi ialah bekas koridor sempit yang dibatasi supaya Jerman dapat masuk ke Sungai Zambezi. Iklim Nambia berbeza-beza antara iklim gurun dengan iklim subtropika, dan secara amnya, adalah panas dan kering; hujannya jarang dan tidak tentu. Arus Benguela yang dingin dan mengalir menujui utara memberikan sebahagian hujan ini. Selain daripada ibu negara Windhoek di pusat negara, bandar-bandar penting yang lain termasuk Pelabuhan Teluk Walvis dan Pelabuhan Swakopmund, serta Oshakati, Grootfontein, Tsumeb dan Keetmanshoop.\n_START_SECTION_\nHubungan dengan Malaysia\n_START_PARAGRAPH_\nTerdapat sebuah syarikat Malaysia membuka kilangnya di Namibia. Ramatex Bhd., syarikat tempatan yang mengeluarkan pakaian di Namibia menjangkakan perolehan sebanyak RM950 juta (AS$250 juta) pada akhir tahun ini hasil eksport produknya ke pasaran Eropah._NEWLINE_Pengerusinya, Datuk Ahmad Zahid Hamidi berkata, pihaknya menjangkakan pengeluaran pakaian sebanyak 150,000 dozen dengan perolehan bulanan sebanyak RM190 juta (AS$50 juta)._NEWLINE_Katanya, kilang yang beroperasi di atas tanah seluas 65 hektar di pinggir bandar Windhoek itu, kini mempunyai seramai 5,000 pekerja yang berupaya menghasilkan sehingga 700,000 kilogram baju kait setahun._NEWLINE_``Kami berhasrat menambah bilangan pekerja sehingga 15,000 orang tidak lama lagi untuk mencapai matlamat menjadi pengeluar unggul pakaian di pasaran Eropah, katanya._NEWLINE_Ahmad Zahid berkata demikian ketika berucap pada Seminar Perniagaan Namibia anjuran Pejabat Pesuruhjaya Tinggi Namibia di Malaysia di Hotel Equatorial di sini hari ini._NEWLINE_Seminar yang disertai oleh 60 ahli perniagaan dan pelabur tempatan itu, dirasmikan oleh Ketua Menteri Tan Sri Dr. Koh Tsu Koon._NEWLINE_Menurut Ahmad Zahid, kilang bersepadu di Windhoek lengkap dengan mesin-mesin berkuasa tinggi keluaran mula beroperasi pada 2001 dengan pelaburan sebanyak RM760 juta (AS$200 juta).(Utusan Malaysia - 25 Jun 2006)'